Դիվանագետը ցանկություն է հայտնել, որ Հայաստանի ներկայացուցիչները մասնակցեն 2018 թվականին Ճապոնիայում անցկացվելիք սննդի ավանդական ցուցահանդեսին եւ այդտեղ ներկայացնեն իրենց արտադրանքը՝ գինի, կոնյակ մեղր եւ չիր: Դա լավ պատեհություն է, որպեսզի մեր ներկայացուցիչները զուգահեռաբար գործարար հարաբերություններ հաստատեն ճապոնացիների հետ, գործակցության եզրեր փնտրեն տեղեկատվական տեխնոլոգիաների, զբոսաշրջության եւ գյուղատնտեսության ոլորտներում, ուսումնասիրեն այդ ճյուղերում ներդրումների երկուստեք խթանման հնարավորությունները: ՀՀ կառավարությունը որոշ ջանքեր գործադրեց դրսից ներդրողներ բերելու համար, սակայն չհաջողվեց Սամվել Կարապետյանից բացի ներգրավել այլ անձանց: Խնդիրն այստեղ ոչ այնքան արցախա-ադրբեջանական հակամարտության չկարգավորվածությունն է՝ չնայած դա եւս որոշ բացասական դեր է խաղում, որքան Հայաստանի անհրապույր ներդրումային միջավայրը, համապատասխան օրենսդրական դաշտի անկատարությունը, կոռուպցիան եւ այլն: Եվրամիության արեւելյան գործընկերության շրջանակներում ճապոնական ներդրումները միանգամայն հնարավոր են, եթե կառավարությունը կարողանա հաղթահարել վերը նշված խոչընդոտները, հասնի այն բանին, որպեսզի օտարերկրացի ներդրողը օրենքով իրեն պաշտպանված զգա: